Il-Parlament jeleġġi l-Kummissjoni Ewropea l-ġdida Wara li ġew ivvalutati l-persuni nominati, il-Membri Parlamentari Ewropej ivvutaw biex jeleġġu, fis-27 ta' Novembru, lill-Kummissjoni ta' Ursula von der Leyen. Total ta' 461 Membri tal-Parlament Ewropew ivvutaw favur il-Kummissjoni l-ġdida, filwaqt li 157 ivvutaw kontra u 89 astjenew. Waqt li tkellmet fil-plenarja, il-President elett tal-Kummissjoni Ursula von der Leyen qalet: "Aħna lesti, iżda fuq kollox, l-Ewropa lesta. Il-messaġġ tiegħi huwa sempliċi: ejja ħa naħdmu!" "Jekk xogħolna nagħmluh tajjeb, l-Ewropa fl-2050 tkun l-ewwel kontinent fid-dinja li jikseb newtralità f'termini ta' emissjonijiet tal-karbonju, tkun forza ewlenija fis-settur diġitali, tkun l-ekonomija li jirnexxilha ssib l-aħjar bilanċ bejn is-suq u l-aspett soċjali... Il-kompitu mhuwiex faċli, iżda flimkien jirnexxilna." Il-votazzjoni fil-plenarja ġabet fi tmiemu l- proċess twil ta' eżami bir-reqqa tat-tim propost ta' Kummissarji min-naħa tal-Parlament. L-objettiv tiegħu kien li jiżgura li l-korp eżekuttiv tal-UE jkollu l-leġittimità demokratika biex jaġixxi fl-interess tal-Ewropej. Il-Membri tal-Parlament Ewropew eleġġew lil Ursula von der Leyen bħala president tal-Kummissjoni f'Lulju 2019. Imbagħad, mill-aħħar ta' Settembru sa nofs Novembru, il-kumitati parlamentari organizzaw seduti ta' smigħ ma' kull wieħed min-nominati sabiex jiġġudikaw l-idoneità tagħhom għall-kariga proposta tagħhom. Fil-21 ta' Novembru, il-mexxejja tal-gruppi politiċi u l-President tal-Parlament Sassoli qablu li l-proċess ta' eżami tlesta u li l-Parlament kien lest biex issir il-votazzjoni finali fil-plenarja. Il-Kummissjoni se tibda taħdem fl-1 ta' Diċembru. Ara l-infografika tagħna biex tara min qiegħed fil-Kummissjoni l-ġdida u x'se jkun responsabbli għalih. Għal aktar informazzjoni Parlament Ġdid u Kummissjoni Ġdida Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF